โบรกฯ คัด LPN หุ้นเด่นเดือนก.ค. ชู P/E ต่ำ ยีลด์สูง ลุ้นกำไร Q2 แจ่มรับยอดจองพุ่ง
โบรกฯ คัด LPN หุ้นเด่นเดือนก.ค. ชู P/E ต่ำ ยีลด์สูง ลุ้นกำไร Q2/61 แจ่มรับยอดจองพุ่งกระฉูด
2 ก.ค. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์หุ้น บริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN เพิ่มเติม หลังจาก LPN เปิดเผยว่า บริษัทได้เปิดตัวโครงการ “BAAN 365 พระราม 3” มูลค่า 3.2 พันล้านบาท และปัจจุบันมียอดจองอยู่ที่ 700 ล้านบาท จำนวน 20 ยูนิต สูงกว่าเป้าหมายของบริษัทที่ตั้งเป้ายอดขายถึงสิ้นเดือนก.ค.นี้ ที่ 600 ล้านบาท ทั้งนี้คาดว่าจะเริ่มทยอยโอนในช่วงไตรมาส 4/61 ราว 800 ล้านบาท จากคาดการณ์ยอดขายถึงสิ้นปีนี้ที่ 1.2 พันล้านบาท ส่วนอีก 400 ล้านบาท จะทยอยโอนในช่วงปี 62
ทั้งนี้ พบนักวิเคราะห์ส่วนใหญ่มองว่า ในช่วงไตรมาส 2/61 บริษัทมียอดจองเพิ่มขึ้นสูงกว่าในไตรมาส 1/61 ส่งผลแนวโน้มผลงานในปีนี้เติบโตดี ตามการทยอยรับรู้รายได้โครงการต่างๆ
รวมทั้งจากข้อมูลล่าสุด ณ วันที่ 29 มิ.ย.2561 พบว่า LPN มีค่า P/E อยู่ที่ระดับ 14.12 เท่า ต่ำกว่าค่า P/E กลุ่มพัฒนาอสังหาริมทรัพย์ ซึ่งอยู่ที่ระดับ 16.22 เท่า และยังต่ำกว่าค่า P/E ของ SET ซึ่งอยู่ที่ระดับ 16.24 เท่า ส่วน Dividend Yield ยังถือว่าอยู่ในระดับสูง โดยอยู่ที่ระดับ 5%
ด้าน ราคาหุ้น LPN ปิดตลาดวานนี้ (2 ก.ค.) อยู่ที่ 10.30 บาท บวก 0.30 บาท หรือ 3% ด้วยมูลค่าซื้อขาย 94.67 ล้านบาท ทั้งนี้ยังมีอัพไซด์จากราคาเป้าหมายที่ 12 บาท อยู่ 16.50%
ขณะเดียวกัน นักวิเคราะห์ บล.เอเอสแอล ระบุในบทวิเคราะห์ เลือก LPN เป็นหุ้น Top Pick สำหรับเดือน ก.ค. โดยเป็นหุ้นที่มี High Dividend
พร้อมด้วย นักวิเคราะห์ บล.ซีจีเอส-ซีไอเอ็มบี (ประเทศไทย) ระบุในบทวิเคราะห์ แนะนำ “ซื้อ” หุ้น LPN พร้อมให้ราคาเป้าหมาย 12 บาทต่อหุ้น จากกระแสรายได้ที่ชัดเจนขึ้นและแนวโน้มการเติบโตที่ดี โดยโครงการใหม่ของ LPN ที่เปิดตัวเมื่อไตรมาส 2/61 มีอัตราการซื้อประมาณ 70% เป็นการฟื้นตัวที่แข็งแกร่งจากการเปิดตัวคอนโดใหม่ในไตรมาส 1/61 ซึ่งมีอัตรา 20-25%
นอกจากนี้ LPN วางแผนที่จะเปิดตัว 7 โครงการใหม่มูลค่ารวม 1.1 หมื่นล้านบาทในครึ่งหลังปี 2561 ซึ่งคาดว่าการเปิดตัวคอนโดใหม่ในครึ่งหลังปี 2561 จะมีผลตอบรับที่ดีจากลูกค้า ขณะเดียวกันยังมีมุมมองเชิงบวกมากขึ้นในรายได้ในปี 62 ซึ่งคาดการณ์ว่าแบ็คล็อกสามารถรับรู้ 64.9% ของประมาณการรายได้ในปี 62 เพิ่มขึ้น 12.6% จากก่อนหน้า
ส่วน นักวิเคราะห์ บล.บัวหลวง ระบุในบทวิเคราะห์ แนะนำ “ซื้อ” หุ้น LPN พร้อมให้ราคาเป้าหมาย 14.20 บาทต่อหุ้น โดยคาดว่ากำไรของ LPN ในไตรมาส 2/61 จะเติบโตขึ้นเมื่อเทียบกับช่วงเดียวกันของปีก่อน แต่หากเทียบกับไตรมาส 1/61 จะอยู่ในระดับที่ใกล้เคียงกัน เนี่องจากจะมีโครงการคอนโดมิเนียมสร้างเสร็จใหม่โอนเพิ่มมาอีก 1 โครงการ คือ ลุมพินี วิลล์ พระนั่งเกล้า-ริเวอร์วิว
รวมทั้งการโอนโครงการต่อเนื่องจากไตรมาสแรกที่มีโครงการใหม่ 3 โครงการ ส่งผลให้แนวโน้มกำไรดีกว่าไตรมาส 2/60 อย่างมีนัยสำคัญ แต่อาจจะยังทรงตัวจากไตรมาส 1/61 เพราะโครงการใหม่ที่เริ่มโอนในไตรมาสนี้ทำยอดจองไม่มากนักโดยอยู่ที่เกือบ 30%
อย่างไรก็ตาม ยังคงประมาณการกำไรของ LPN ในปี 61 เติบโต 51% จากปีก่อน หลังจากที่การโอนโครงการต่างๆ เป็นไปตามแผนงาน และการทยอยขายโครงการที่อยู่ในสต็อก ประกอบกับการที่ LPN มีการกระจายรายได้ไปในธุรกิจอสังหาริมทรัพย์ประเภทอื่นๆ มากขึ้น
 